Președintele Chinei, al Franței și al Comisiei Europene discută despre Ucraina şi Orientul Mijlociu
Preşedintele chinez Xi Jinping a ajuns luni, 6 mai, la Palatul Elysée, marcând începutul oficial al vizitei sale de două zile în Franţa, cu prilejul împlinirii a 60 de ani de relaţii diplomatice între cele două ţări, relatează AFP şi Reuters, citat de g4media.ro. Vizita a debutat cu o întrevedere a președintelui chinez cu Emmanuel Macron şi Ursula von der Leyen.
Xi Jinping a fost întâmpinat de preşedintele francez Emmanuel Macron în curtea palatului prezidenţial, unde a fost desfăşurată garda de onoare.
La sosirea omologului său, Macron a declarat că vor discuta despre Ucraina şi Orientul Mijlociu şi că este esenţială coordonarea lor pe aceste subiecte. La rândul său, Xi a spus că ţara sa vede Europa ca pe o prioritate a politicii sale externe.
Xi Jinping se află în regiune pentru prima dată în cinci ani, într-un moment de „tensiuni” comerciale tot mai mari, în care UE investighează mai multe industrii chineze, între care exporturile de vehicule electrice, iar Beijingul investighează importurile de coniac din Franţa, potrivit surselor citate.
De la începutul războiului în Ucraina, colaborările între China și Rusia s-au intensificat. Vladimir Putin și Xi Jinping au avut o serie de întrevederi oficiale în această perioadă.